khistorydata/jeongjo-sjw-relations huggingface dataset:
정조 23년 · 목
疏略曰良役之不均最爲今日之痼弊昇平日久生齒日繁戶口有增於前軍額無加於舊宜其戶有餘丁軍無闕額而今也反是名在軍籍者除非兒弱之茍充多是流離之虛錄此其故何也一則民無定分而冒托閑遊者衆一則民無定居而蝙蝠倖漏者多故也上下有辨民志有定然後紀綱可立風俗可淳而良役之可均特其效驗中一事耳今也上下無辨民志不定名分日紊奸僞日滋鄕曲之民乃祖乃父名編軍伍世世納布者若子若孫纔積十斛之麥遽懷非分之望峩冠闊袖假稱儒士之貌樣農社市道濫稱生員之稱號軍錢之督羞之若浼良役之侵避之如仇或投托於武斷之家或出入於貴勢之門左右干囑百計圖頉此猶不足以永久免役則闔族鳩財圖出僞譜只取姓字之同不分某鄕之貫換易父祖誣稱泒系誇耀鄕里自稱班族傷倫敗俗已無可言而犯分凌上職此爲階及其一遭侵役衆族竝起着袍穿鞋抱譜入庭錦帕珍裹粧䌙燦然而取而考之則莫非名碩之裔冑勳閥之雲仍爲守令者莫卞眞僞一例許頉於是乎稍饒之民率皆閑遊而軍額有數不可不塡則所充定者皆是朝東暮西傭雇流丐之類此輩今日捧疤明日逃去而十年之內例不得代定故每當徵納之際不得不侵責於隣族而五家之隣逃丁必有一二十寸之族流戶或至三四則以一人而應數人之役不數年而破一家之產爲隣爲族者終亦必至於流散而隣又徵隣族又徵族一年二年十室九空苟究弊源專由於僞譜之盛行而冒錄之滋多也如欲亟矯此弊莫如先禁僞譜而僞譜之禁自有至要不煩之道蓋活字之爲用誠是文苑之絕寶旣自國家設置鑄字所印行大小文字則有非私人所敢擅用而近年以來閭巷之間私藏活字者處處有之費入不多而印出至易故私家文字之無補於世敎不足以傳後者動輒印布已成弊風而至於族譜活印其弊尤甚受一民之錢印一人之泒而頃刻排比手分現化攢那字行變換板次入錄易於謄寫可徵同於侵梓此誠奸民避役之捷逕隣族受害之肯綮臣謂自今以後姓譜非板刻印本一切嚴禁而私藏活字者與私鑄錢同律然後可以杜冒錄閑遊之弊可以除隣族侵徵之患而其於正名分立紀綱之道不可謂無助也至於最下至愚之氓財產不足以發身計慮未及於僞譜而其謀避軍役之心愈拙愈巧間於齊楚遷徙無常東竄西匿殆同迷藏入役於此縣則輒稱彼邑之先充被侵於新居則假托故土之已簽呼訴紛紜情僞難卞所憑信者不過公文互移而所謂公文或出於色吏舞文之手爲官長者以其無關於本邑軍政不加致察循例署給而隣比之間不能億逆互相頉給以爲常事於是乎離鄕僑居者巧避其役安土重遷者偏受其害其爲良役之不均無異冒錄僞譜之弊而此亦有不難矯者蓋號牌之法所以知民口數考民居住卞民役名而近來此法廢弛無牌之民十居七八其有役無役不可以名面識別故無役者得以兩避有役者不免疊役而一去其鄕生死莫憑則逃故虛錄之弊隣族替徵之冤亦其理勢之所必有也臣謂自今以後申明舊制凡軍民之把定者卽其日造給木牌其姓名居住年歲髯疤依式詳刻分明印烙以防僞牌之弊而使之各佩一牌一依京軍門腰牌之規則軍民之移居他邑者不待文移以此憑驗民無疊役之冤官無見漏之患而移來者考其牌移文于本邑使知某民某役者之居在某處物故者亦考其牌移文于本邑使知某民某役之死於何時則逃者之徵番有路死者之塡代無滯而隣族之徵不期祛而自祛矣且有役者不得以移居而免徵無役者不得以飾詐而避役則此豈非均良役矯民弊之要務乎又伏念本縣之有漕倉其來已久而創設之初量劃漕需非不從優使之每存贏餘以備不虞而中年以來松山漸不如古船材率多苟充且本倉船泊處甘水長滀船板易朽新添造年限雖或未及而倉官審知其決不可駕海則多有報營徑改之時故二三隻船之全改添造幾乎無歲無之而漕需年年耗縮以其應捧每不足於應下故隨其不足之餘報于營門以本縣所在留庫還米充數貸用而擬待漕需之或剩逐旋報償者已成謬例蓋出於不獲已也數十年來漕需每縮而無剩故還米有貸而無償積年流貸未報之數至於一千六百餘石之多而本縣留庫還米徒有虛簿實無見儲矣夫還穀之虛留無實固已萬萬寒心而每遇水旱之災只將還分之穀除其停退之數則無以塗抹於賑糶故必移粟於遠邑而徒煩往來之勞費未有賙救之實效邑民之轉益困弊荒政之莫可措劃專由於此而漕船之添改無時可已漕需之耗縮無歲不然則待剩還報殆近於俟河之淸而本縣終必爲無糶之邑用於漕需旣無所指徵責償名以還穀又不可一任虛留而變通之策無他道焉臣竊以爲道內列邑中民多穀少處留庫還米量宜均排加分取耗每於年終勘簿之際以本縣還分耗條相換移錄以償此數而未充之前各樣耗穀作錢切勿區劃於本邑則不過數年自當盡償在國計少無加損而其爲實倉儲蘇民弊之道所關非細矣又伏念本縣以內浦界首孔路使星之南下者半由此道而北自林川郡境越津抵邑治爲二十五里自邑治南距臨陂縣界又爲十五里前後四十里之間道路之修治馬軍之陪把以至船隻之捉待無不用民之力而使星入縣則例不免下屬徵求之弊故所謂情債浮費皆取辦於民庫濟州歲貢馬及黑牛上來時每間年一次取路於本縣故牛馬帝軍價亦出於民庫而本官之新舊夫刷價亦自民庫取用矣自壬子年漕倉新定式後本官騎船領納而兩年漕運定爲爪限然而兩年之無事竣役又未易故壬子之距戊午爲七年而邑倅之遞易爲六次則迎送刷價幾乎無年不有而民庫之財遂以渴矣民庫旣渴則輒收歛於民結而自此以後邑民之貽弊必將逐年而增加矣若此不已不出十年民將盡散邑不爲邑而目今捄弊之道惟有一策使星之往來也自林川歷韓山越津而抵臨陂則路不甚迃濟州貢馬黑牛之上來也自臨陂越津由韓山而向林川則其路亦然從今以後皆由此作路而本縣界首邑之役特爲革罷則一年之內民庫所費蠲除不少而科外結歛之弊自可以永祛矣伏願以此分付於湖西南兩道臣使之往復從便改路則本縣之民庶可以小蘇矣仍伏念民俗健訟詞訟之繁無減於劇邑數日廢務則牒訴雲委決非可以久曠數遞之官而以聖堂倉領運之故自正月迄于三月邑倅捧稅於奔走無一日在衙邑務民訴不免屬之餘事則雖在縣境與曠官無異及其裝發之後候風駕海到處淹延往還之間動費三朔而公門百事許久抛置安有一年之內强半曠務而邑不受弊民不受病者乎伏願下詢廟堂與道臣自明年以後更依壬子前舊規本官則只令監船監捧而使群山僉使分載運納以除本官久曠數遞之弊則爲民邑矯捄之方無有大於此者矣又伏見綸音下者勤咨農務博求農書固邦本重民天之意丁寧懇惻而臣本疏迃利農之方全所昧昧然相土宜興水功者勸農之急務也紓民力和民心者勸農之大本也十數年來饑荒之稠荐往牒所罕而民生之困瘁莫此時爲甚而幸賴我聖上宵旰憂民還餉也軍布也保米也奴貢也隨歉隨停愈往愈摯災結之優劃也賑政之普施也惟恐一民之不獲濱死者更生荷擔者安堵民力之紓民心之和無以加矣天用降康民用又安者可以執左契而俟然而民之所憂者有之前冬了糴括龜已盡今春徵稅童羖又出官糶私貸動倍宿逋雖獲小豐所收未當所償而若又重之以屢歲蠲停之債一時催督則民將不堪無異荒歲以是爲慮或不免惰其農矣伏願益軫壽民之方每存少愈之戒勿以歉歲之旣往而遽忘其殿屎之苦勿以來秋之小登而或忽其撫摩之道焉批以姓譜非板刻一切嚴禁而私藏活字者與私鑄錢同禁然後可以除隣族侵徵之患事腰牌事本縣還耗換償與未充前耗作錢勿劃事漕船領運依壬子以前舊規事竝令廟堂粘啓稟處勿定內浦界首邑事令廟堂分付兩湖伯其便否同議狀聞事分付
정조 23년 · 강
慶尙監司申耆以英陽縣民家五十九戶倉庫四十八間燒燼馳啓命被燒人等別加賙恤
정조 23년 · 목
慶尙監司申耆狀啓以爲今月十三日英陽縣失火民戶被燒爲五十九戶倉庫之在村中者四十八間亦爲燒燼燼穀數爻待其報來追後登聞敎以殘邑民情爲之切矜應式外各別賙恤䂨給材木期於斯速莫接事回諭
정조 23년 · 강
命章陵令洪宗涉遣羅將拿來
정조 23년 · 목
義禁府啓言章陵令洪宗涉拿問考律嚴處事命下矣宗涉下去慶尙道安東地云請依例發遣府羅將拿來允之
정조 23년 · 강
命時囚韓大洪照律
정조 23년 · 목
義禁府啓言韓大洪事取見秋曹文案細究對質供招當初呈單之時崔命說旣在鄕外初不聞朝令之有無及見大洪之書始知其餙詐呈單混蒙疏放之由驚惶上來呈訴自首之狀非但柳得之招明有可據大洪之諺札旣出於法庭則奸情悉綻眞贜莫掩而敢於淑問之下游辭粧撰推諉漫漶敢爲圖脫之計者究厥情狀尤極巧惡請以此照律允之
정조 23년 · 강
配秋曹罪人金觀淳于端川府
정조 23년 · 목
該曹以罪人金觀淳杖一百後咸鏡道端川府流三千里定配啓允之
정조 23년 · 강
命御營廳習陣及私習後日次爲之
정조 23년 · 목
因該廳習陣單子敎以雨勢如此後日次爲之又因該廳私習取稟敎以後日次爲之
정조 23년 · 강
書狀官徐有聞進聞見別單
정조 23년 · 강
八道四都以輪疾死亡數爻馳啓
정조 23년 · 목
京畿楊州牧一千四百五十四口驪州牧七百九十一口坡州牧六百三十八口喬桐府一百四十口長湍府九百二十口富平府二百八十八口仁川府二百二十六口竹山府四百八十七口南陽府三百七十二口利川府五百七十一口豊德府四百六十五口通津府四百八十七口高陽郡四百二十口安山郡三百七十五口加平郡一百九十一口安城郡三百五十五口麻田郡一百九十八口金浦郡二百二十口朔寧郡三百三十七口揚根郡三百九十八口交河郡二百八十六口陽川縣一百二十八口永平縣一百三十八口振威縣二百二十五口龍仁縣六百五十九口始興縣二百十三口陽城縣二百十五口陽智縣二百二十八口陰竹縣二百四十八口抱川縣二百八十二口積城縣三百四十五口漣川縣二百六十九口果川縣三百二十八口砥平縣三百五十九口永宗鎭一百五口已上一萬三千三百十口○忠淸道公州牧四百七十五口淸州牧一千一百三十八口洪州牧四百八十二口忠州牧七百二十三口淸風府一百七八口天安郡三百十四口丹陽郡一百三十一口沃川郡二百四十八口大興郡一百四十三口槐山郡三百十五口韓山郡十五口舒川郡六十一口溫陽郡一百三十二口沔川郡五十一口泰安郡二百四十三口林川郡一百二十四口瑞山郡五百八十口全義縣一百四十口稷山縣一百十九口平澤縣九十四口牙山縣一百六十九口海美縣三十九口唐津縣一百八十七口藍浦縣九十口保寧縣一百二十口鎭川縣二百七十六口延豊縣一百八十口堤川縣六百四十二口永春縣五十口恩津縣一百三十九口連山縣一百六十五口鎭岑縣三十一口永同縣二十三口黃礀縣七十五口靑山縣八十二口懷仁縣六十九口文義縣一百十四口德山縣二百二十口靑陽縣七十七口陰竹縣二百二十三口禮山縣八十七口結城縣一百二十口懷德縣六十四口淸安縣七十二口扶餘縣一百四十五口尼城縣八十五口庇仁縣六十七口鴻山縣一百四口石城縣五十三口新昌縣三十三口報恩縣二十九口木川縣一百六十九口燕歧縣六十五口定山縣五十四口平薪鎭二十口已上九千八百四十四口○慶尙道晉州牧三百六十九口星州牧三十十七口尙州牧一千一百五十八口大丘府二百七十四口慶州府一千九十五口安東府八十五十八口寧海府二百十八口靑松府二百三十一口金海府五十五口巨濟府十口順興府二百八十三口咸陽府一百三十三口善山府三百三十四口仁同府一百一口漆谷府二十七口蔚山府五百十二口河東府四百一口密陽府一百五十六口東萊府二百八十五口昌原府二百一口醴泉郡五百四十九口豊基郡一百五十二口陝川郡一百三十七口永川郡三十九口金山郡一百三十口昆陽郡六十一口淸道郡二百九十九口草溪郡二百口興海郡一百四十三口梁山郡一百十九口榮川郡二百十二口咸安郡一百七十九口固城縣二百七十九口居昌縣三百三十一口眞寶縣一百三十六口昌寧縣一百四十八口丹城縣八十八口靈山縣五十六口比安縣一百九十一口鎭海縣六口玄風縣二十一口奉化縣六十六口咸昌縣二百一口慈仁縣一百三十二口三嘉縣五十二口慶山縣七十八口盈德縣二百二十九口義城縣七百九十四口聞慶縣三百二十三口開寧縣五十四口龍宮縣六十五口義興縣一百一口山淸縣一百六十九口新寧縣二百八十二口高靈縣一百三十九口河陽縣一百四十一口軍威縣九十一口知禮縣一百五十八口禮安縣一百三十九口淸河縣五十三口延日縣三百三十二口宜寧縣一百二十八口南海縣一百六十三口安義縣三百八十九口熊川縣七十口長鬐縣五十八口泗川縣一百三十一口機張縣一百三口彥陽縣一百五十七口英陽縣一百四十四口漆原縣九十三口已上一萬五千五百三十二口○全羅道光州牧十四口綾州牧二十六口羅州牧二百三十一口全州府一百九十二口礪山府四十七口潭陽府一百六十五口南原府二十九十四口順天府二百五十八口茂朱府三十二口長興府一百九口長城府二十三口錦山郡六十一口益山郡九口古阜郡七十五口淳昌郡二十四口樂安郡八十五口珍島郡三十九口靈光郡三十三口珍山郡七十六口靈巖郡二十四口金堤郡一百四十二口寶城郡二百四十五口井邑縣八口玉果縣六十五口龍安縣六十三口高敞縣四口務安縣一百九口臨陂縣十五口長水縣三十四口昌平縣三十七口咸平縣四十五口沃溝縣十四口泰仁縣一百五口雲峯縣二十六口任實縣一百十八口鎭安縣一百八十八口和順縣五十三口谷城縣三十二口咸悅縣七十口求禮縣三十六口高山縣八口萬項縣十五口茂長縣四十六口光陽縣四十六口南平縣六十口龍潭縣四十九口金溝縣十七口興陽縣一百五十九口同福縣九十五口海南縣五十六口興德縣四十口康津縣五十三口法聖鎭三十八口已上三千九百八口○黃海道海州牧一千七百七十二口黃州牧一千三十六口延安府六百四十口谷山府一千一百六十四口甕津府四百六十九口豊川府五百八十五口瑞興府七百九十七口平山府一千三百三十四口載寧郡七百四十二口鳳山郡九百七十四口白川郡七百十六口金川郡一千一百九十口信川郡三百九十二口安岳郡一千五百四十六口遂安郡一千四百二十二口新溪縣九百十七口文化縣五百五十八口長連縣三百四十口免山縣五百十六口長淵縣八百三十口松禾縣六百七十五口殷栗縣四百二口康翎縣二百二十五口白翎鎭二十三口已上一萬九千二百二十五口○江原道原州牧七百七十七口鐵原府二百四十七口寧越府三百八十八口春川府六百四十三口伊川府三百五十七口淮陽府二百四十二口三陟府一百六十七口江陵府一百二十一口襄陽府八十九口平昌縣二百九十三口旌善郡一百十口平海郡四百二十六口杆城郡一百九口高城郡一百三十四口通川郡九十四口橫城縣二百二十九口麟蹄縣二百二十九口平康縣五百五十九口金化縣二百四十四口洪川縣八百二十六口楊口縣三百二十七口狼川縣一百三十口安峽縣四百二十口金城縣二百六十口蔚珍縣二百十六口歙谷縣十二口已上七千六百四十八口○咸鏡道吉州牧二百九十一口咸興府一千四百五十二口安邊府四百七口德源府一百八十八口永興府一千九十八口定平府一百七土十一口北靑府三百二十一口長津府六百九十五口端川府二百四十二口明川府一百五十三口甲山府三百四口三水府八十五口富寧府一百六口茂山府一千五十四口會寧府三百四十四口穩城府五十九口慶源府九十口慶興府四十三口鏡城府三百二十七口文川郡一百三十三口高原郡一百六十四口洪原縣二百四十八口利城縣六十口厚州鎭三十一口已上八千五百六十六口○平安道安州牧一千一百七十九口定州牧一千五百八十九口平壤府四千三百九十七口義州府一千五百九十三口宣川府一千五十八口咸從府二十八十五口鐵山府五百二十一口寧邊府八百八十五口朔州府八百六十一口慈山府一千四百二十口楚山府二千二百六十六口江界府二千一百八十八口中和府一千四百九十口成川府一千六百七十三口三和府五百六十三口昌城府六百五十七口龜城府二百三十二口龍川府一千五十八口肅川府五百二十四口熙川郡四百十一口博川郡五百五十七口順川郡八百七十二口德川郡七百三十六口寧遠郡一百四十六口渭原郡三千三百八十八口雲山郡三百二十九口嘉山郡六百九十一口碧潼郡六百五十八口价川郡八百十三口祥原郡一千七十七口郭山郡三百九十四口泰川縣二千六口陽德縣二百七十九口孟山縣一百五十口龍岡縣六百九十三口江西縣七百三十四口永柔縣五百六十七口順安縣六百十八口江東縣一千一百五十三口殷山縣六百六十二口三登縣四百十一口甑山縣一百九十一口已上四萬一千九百七十五口○水原府一千二百二十五口○開城府九百四十七口○廣州府六十八口○江華府一千二十八口○八道四都都已上死亡十二萬三千二百七十六口
정조 23년 · 강
駕詣南別宮行勅使茶禮
정조 23년 · 목
具翼善冠黲袍乘輿出廣達門降輿陞轎出興化門召見進香上使貝敏和副使金履翼至南別宮降轎所降轎乘輿入幄次少頃出次乘輿至降輿所降輿入正廳與勅使揖禮陞階偕入廳中各就位相向行茶禮提調進揮巾次進蔘茶次進果盤行揖禮而罷
정조 23년 · 강
還御幄次尋還慶熙宮
정조 23년 · 목
茶禮訖乘輿還入幄次少頃出幄次乘輿至陞轎所陞轎由鍾街入興化門降轎乘輿由廣達門還內
정조 23년 · 강
命遣承旨馳詣懿昭墓奉審摘奸
정조 23년 · 강
命留陣代領禁衛大將徐鼎修記過尋命分揀
정조 23년 · 목
鼎修有牌招聽傳敎之命而不卽膺命也
정조 23년 · 강
命送勅時茶禮用肉饌
정조 23년 · 목
司饔都提調李秉模啓言送勅時茶禮初以素饌磨鍊矣勅行回程旣在除服之後似當用肉饌而器數不必加減故敢此仰達從之
정조 23년 · 강
飭今番使行中精擇不屬在途及留館時一切檢束
정조 23년 · 목
左議政李秉模啓言節使時下屬雜亂之弊前後申飭不啻嚴截今番別行尤當另飭無論三房所屬與刷馬驅人使之各別精擇在途及留館之時一切檢束無或貽羞於彼人而此等之責尤在於副使書狀萬一有一毫從忽有所及聞則不待還朝自廟堂重加論勘之意分付使行灣尹處請一體嚴飭從之敎以轎前亦有面飭於使臣而出擧條名別嚴飭書壯灣尹處
정조 23년 · 강
召見來待諸臣于興政堂壯勇大將趙心泰水原留守徐有隣廣州留守徐鼎修直提學李晚秀原任直閣南公轍檢校直閣沈象奎
정조 23년 · 강
命壯勇營大比較待秋退行
정조 23년 · 목
壯勇大將趙心泰啓言今年卽本營大比較當次而顧今連値公故節序且晚以節目所載三月內無以抽暇設行待秋退行恐合事宜而內營旣退行則外營大比較一體退行之意請分付從之
정조 23년 · 강
命華城米條未及會錄者爲境內堤堰疏鑿之需以其餘添補整理穀
정조 23년 · 목
水原留守徐有隣啓言昨年勸農政綸音頒下之後境內堤堰之可合疏鑿處今方始役以爲對揚之道而所入物力及民丁點心米不可不措備矣本府適有二百餘石米條之未及會䤸者就其中量宜取用如其有餘則仍爲添補整理穀從之
정조 23년 · 강
命藥房都提調李秉模提調金文淳仍任
정조 23년 · 목
因藥房副提調李書九請診啓辭敎以卿則不必入侍都提調提調仍任
정조 23년 · 강
命左參贊趙尙鎭先進參後謝恩
정조 23년 · 강
召見遠接使李時秀于興政堂
정조 23년 · 강
以金思穆爲伴送使
정조 23년 · 목
迎接都監啓言上副勅共登山亭又啓言差備譯官來言副勅家丁李哥所着紬袴弊盡回還時勢難仍着願得一件云所着衣服旣曰傷弊則有難防塞卽爲造給之意分付而凡係小小雜物修補之請亦爲依前施行敎以卽爲造給又啓言差備譯官來言上副勅以爲房守之別監二人留置其餘別監中禁竝爲出送明朝使之待令云故依其言出送此外軍牢十六名內九名吹打手二十四名內十九名羅將二十一名內十二名燈籠樂生九名數旣夥多易致雜亂亦爲出送而待令門外
정조 23년 · 강
命三日製還宮後更稟
정조 23년 · 목
成均館啓言今三月初三日儒生課試當設行而大提學洪良浩身病限內不得爲之敎以還宮後更稟
정조 23년 · 강
判下兵曹送勅時軍兵取稟
정조 23년 · 목
兵曹啓言取考謄䤸則在前送勅動駕時隨駕禁軍馬步軍兵及環衛軍兵一依迎勅時例擧行甲辰年亦依迎勅時例磨鍊而還宮時訓局馬步軍竝屬前廂環衛軍兵中御營廳軍兵爲後廂各營軍兵勅使過追慕峴後除標信解嚴矣今番則何營軍兵隨駕環衛何營軍兵留陣禁軍及馬步軍以幾番幾哨磨鍊餘軍留營何以爲之敎以訓局步軍十五哨馬軍三哨出官時爲先廂而禁將率訓局步軍餘軍及興化門內入直軍御營上番軍及延和門軍爲後廂而入幕次後北作門爲信地都領環衛軍事分付禁軍則與崇政殿廊入直軍五番隨駕其餘留營留陣除之各營軍作隊先詣環衛依迎勅時例爲之又啓言今番迎勅動駕時壯勇大將率馬軍二哨步軍三哨先廂尾局作行矣送勅動駕時請依此磨鍊敎以馬軍二哨步軍五哨大將率領隨駕而信地則訓局尾局勅使入作門時令兼中軍不待信箭從便代領事分付
정조 23년 · 강
命安州前牧使朴瑞源慈山前府使李儒慶鐵山前府使權琇待待命拿囚
정조 23년 · 목
因禁府拿來草記有是命
정조 23년 · 강
召見藥院都提調李秉模提調金文淳副提調李書九右議政沈煥之時原任閣臣于興政堂直提學徐龍輔李晚秀原任直閣南公轍金祖淳檢校直閣沈象奎
정조 23년 · 강
重推館佯鄭民始迎接都監堂上趙鎭寬
정조 23년 · 목
左議政李秉模啓言勅使留館時館中動靜如有草記之事則微瑣節目雖不必一一關由廟堂竝與可合與聞之事而一不來示館佯及迎接都監堂上請從重推考從之
정조 23년 · 강
命勅行差備譯官事過後令攸司科治
정조 23년 · 목
左議政李秉模啓言勅行差備譯官事當不離待令而昨聞離次以致失待云極爲可駭請當該差備譯官事過後令攸司科治從之
정조 23년 · 목
右議政沈煥之啓言今當移鑾經宿之時二品以上諸臣皆留待關下每日不可無問安之儀故臣昨與僚相議定及至今朝率諸宰就班之後喉院謂以朝廷問安格例不當似欲臣等之旣會旋罷縱使臣等不審格例經爲成班自班次遣䤸事請來則承旨卽爲出坐面請可否何所不可而屢煩往復事甚未安揆以朝體所損非細請當該承旨從重推考從之
정조 23년 · 강
命吏曹判書李時秀牌招申飭行公
정조 23년 · 강
命迎勅都監勸諭副使領受禮單後草記
정조 23년 · 목
延接都監啓言勅行入京第三日給禮單乃是前例故單子先爲入送則副勅以爲此雖前例不可受去云故臣等使任譯據例勸請則副勅以爲本國規例雖如此新皇未必詳知終不敢遽然受去云禮單之不受前所未有而臣等勸請終不回聽請令廟堂稟處允之○備局啓言不受禮單係是無例之事而不可以彼之不受仍而置之事當別有勸諭之擧而雖大於此之事館伴及都監堂上自有方便之道則遽請稟處有關事體請更令都監措辭入給期於必受敎以更卽勸諭使之領受後草記
정조 23년 · 목
迎接都監啓言大通官倭克精有病使典醫監醫官朴昌裕看病則以爲傷於風寒有偏頭痛兼以眠疾故以淸上蠲痛湯三貼書出而通官問議副勅則副勅謂此藥甚好卽爲製來云故分付典醫監卽爲入給又啓言明日又是空日別茶啖依例排入又啓言卽者差備譯官來言上勅率家丁二名小通事一名登明雪樓
정조 23년 · 강
命回勅時各邑假家無得濫造
정조 23년 · 목
備邊司啓言今此勅行回還時諸道所經各邑假家造作之役大關民弊不得不造作處外雖一二間如有科外造作現發於摘奸時當該守令令該府拿問嚴處儐臣道臣亦難免重勘之意預先知委允之敎以回勅當別遣摘奸雖一半間若非勅使居接應式外濫造者嚴飭卽爲知委莫或犯科
정조 23년 · 강
命懿昭墓丁字閣諸處擇日修改
정조 23년 · 목
承旨金啓洛書啓以爲臣敬奉聖敎馳詣懿昭墓丁字閣奉審則殿內西挾間仰面粉土間間剝落月廊薍簾二浮破傷東邊階砌石塗灰剝落方甎十三立破傷典祀廳四張付草地衣破傷敎以擇日修改事分付該曹
정조 23년 · 강
命鄭妻出置罪名特爲全宥
정조 23년 · 목
敎曰丙申以後廾四年之間來此關過此日顧此孺慕之思撫時觸境無以爲抑丙申年處分卽明先志也今日欲宥釋亦體先志也若以先朝聖心爲心而此時欲寓此心則此擧廷臣亦必知感豈或有異辭乎置之京第業已久矣䵝昧之外罪案尙在所以今日必欲宥之也鄭妻出置罪名特爲全宥以爲一分伸予心之道
정조 23년 · 강
大臣閣臣玉堂諫長請對命退去
정조 23년 · 목
政言啓言左議政李秉模右議政沈煥之有時急稟達事率卿宰來詣閤外請對敎以政院尙不頒布鄭妻宥釋傳敎云事關鄭妻曾有無得繳納之飭敎何敢如此乎卿等見傳敎乎其傳敎有曰丙申以後廾四年之間來此關過此日顧此孺慕之思撫時觸境無以爲抑丙申年處分卽明先志也今日欲宥䆁亦體先志也若以先朝聖心爲心而此時欲寓此心則此擧廷臣亦必知感豈或有異辭乎置之京第業已久矣䵝昧之外罪案尙在所以今日必欲宥之也鄭妻出置罪名特爲全宥云者爲大義則明先王之志伸私恩則體先王之志在其時則不得不然在今日則不可不然時之義大矣哉由前而如彼由後而如此者予何敢容一已之私信一已之見而有所低仰闊狹於其間哉一以先王之心爲心又必參前倚衡於國朝已行之故事昔我孝廟朝處世龍妻也初置之絕島久必召置京中其後旋又命全宥此豈前後處分之有所異同而然乎予之所知者時措之宜而已今日此敎孰不曰當然乎卿等之請對不問可知爲鄭妻事也斯速退去鄭妻之在京第已多年所則到今罪名之全䆁何異於諺所謂瞽睡直欲於此時有此擧爲鄭妻究竟法也卿等亦必不待更諭而領會矣且於連日陪扈勞樣之餘卿等亦必憊倦卽爲退去休憩○政院以時原任閣臣請對啓敎以大臣請對之批詳見之又以諸玉堂請對啓敎以見閣批又以大司諫宋銓請對啓敎以見堂批
정조 23년 · 강
左議政李秉模右議政沈煥之率卿宰請收鄭妻全宥之命四啓不許
정조 23년 · 목
秉模煥之率卿宰啓言一部明義未毀未泯則鄭妻之千罪萬惡決難一日容息於覆載之間陟降臨之鬼神誅之殿下雖欲宥之將置明義一部於何地乎御此關當此時所以伸聖慕寓聖意者亶在於益闡義理以明我先大王爲宗社懲亂賊之聖德至意而殿下乃欲以全宥元惡爲體先志之道是豈臣等所仰望於平日也苟有一分仰承之義則奉讀廷臣亦必知感之敎孰敢不愓然怵然而永善之鈴聲殿下欲使臣等而忘之乎臣而忘此不可以爲臣人而忘此則不可以爲人殿下豈忍置擧國臣民於忘義忘讎之域乎嗚呯向來非常處分之後臣等之尙未碎首瀝血明請其故者可謂罪通于天而今於全宥命下之後又復相顧伈泄不思所以亟回天心則臣等實無所籍手而我先大王日月之明抑恐因此而不章倘殿下念及於此必不待臣等之畢言也臣等修啓將徹之際伏見求對啓辭批旨縷縷辭敎丁寧惻怛有足以感木石孚豚魚而至引孝廟朝處世龍妻故事而明諭之臣等雖甚愚迷豈不知聖意所在而切有所滋惑者殿下果以世龍妻與鄭妻之罪謂無輕重之分乎世龍妻之罪罪本於其母鄭妻之罪罪在於其身其地則似同而其罪則相懸聖祖之如是處之者固萬代之欽仰殿下之欲如是處之者臣等死罪竊以謂不當援例於今日也聖人時措之義貴在乎不泥於古可行於今而至於此事求之古而不襯措之今而將見義理晦塞亂賊潛萌此何擧也伏望亟寢成命特允臺請使明義一部得以維持有辭於天下後世批以不允○再啓批以不允○三啓批以不允置京第已允則今於王府所在流案拔其罪名一疑何必爭執乃爾況此日此擧卿等寧不感動乎卽爲退去○四啓批以此時爲此擧者以其一分寓心則如彼煩聒致煩此時酬應卿等可謂知分義乎斯速退去勿復煩請
정조 23년 · 강
時原任閣臣乞收鄭妻宥釋之命仍允前後三司之請再箚不許初箚原任直提學徐鼎修直提學徐龍輔李晚秀原任直閣南公轍徐榮輔金祖淳檢校直閣沈象奎再箚檢校提學鄭民始原任直提學徐鼎修直提學徐龍輔李晩秀原任直閣南公轍徐榮輔金祖淳檢校直閣沈象奎檢校待敎李存秀
정조 23년 · 목
箚略曰自丙申二十餘年宗社幾危而安倫綱將墜而敍一國含生不爲禽獸之歸者郞一部明義而明義䤸中逆魁禍首鄭妻是已只緣臣等不忠不誠未遂沐浴之義尙稽罄甸之誅大小臣民日夜腐心痛骨而歲月寢遠人心益狃臺閣章啓亦歸故紙忽於千萬夢外有此千萬非常之命而至於置之京第業已久矣之敎尤是臣等不忠不誠萬死有餘之罪也載籍以來豈有逆魁禍首如鄭妻而可議於宥之一字乎此關也故憤惋益切此日也故痛迫尤倍臣等所知者只明義錄而已不暇緩聲相率聯籲伏乞亟收成命仍允前後三司之請批以此關此日有此擧者可謂有所據不允○再箚批以不允
정조 23년 · 강
承旨李書九李勉競金啓洛鄭尙愚兪漢寧聯疏乞收鄭妻全宥之命仍允三司之啓賜批不許仍竝遞差
정조 23년 · 목
疏略曰鄭妻之千妖萬惡尙今容貸於覆載之間而臣等終未能沫血碎首使王章久屈輿憤莫洩者莫非臣等不忠無狀之罪而亦豈料今日又有此驚遑罔措之事乎殿下雖以今日宥釋亦體先志爲敎而惟彼鄭妻實是宗社之罪人臣民之血讎則夬正典刑明義理而扶倫綱正所以仰體先志之道以殿下明聖豈不裁量於恩法輕重之際而乃反拘私恩而隳公法亦豈臣等所仰望於殿下哉臣等所以籍手事我殿下者卽一部明義而今若奉頒此敎則是無人心也無臣分也有死而已寧忍爲此求對之啓還下伏閤之籲未徹衷情臆塞冒死繳還伏願亟收成命仍允三司之啓俾四百年宗社得以奠安焉批以傳敎全謄於大臣請對批以下何關於繳還與否乎○再疏略曰俄下傳敎已爲頒示於大僚求對之批臣等之仰請繳還雖似欠誠而實有所不然者殿下以今日臣子所不敢奉承之事頒示群下者已是臣等不忠之罪而批旨猶不過頒示而止耳原傳敎之頒布蓋將使有司擧行也噫嘻是何等事也豈忍坐視義理之湮晦倫彝之斁絕而悎然頒布有若使之循例奉行者然乎近年以來事或有關於懲討者無大小輕重居出納之地者惟以爭執覆難爲事不顧格例之乖違分義之屑越或不免彌縫掉避之歸殿下所以屢加誨責者寔出於尊君綱矯俗習之盛意臣等雖甚愚迷亦豈不思所以仰體而至於今日之事一頒此敎付之有司則其將人不得爲人國不得爲國臣等若怵迫嚴命徒遵常規終未免伈泄奉行則其所以仰體尊君綱而矯俗習者適自陷於壞臣分隳大義之科其將何以籍手而事君乎臣等奉持傳敎旣不忍頒布又不得繳還徊徨鬱抑未暇援聲伏乞亟命反汗仍允三司之請使幾斁之人彝復明久屈之王章少伸批以卿等爲先遞差
정조 23년 · 강
兩司諸臣及玉堂請寢鄭妻全釋之命命竝遞差
정조 23년 · 목
政院以兩司諸臣諸玉堂冒萬死更爲求對啓批以所懷書入○大司諫宋銓應敎洪樂游掌令玄重祚鄭澣持平李東宇南惠寬校理尹羽烈曺允遂副校理李貞運南履翼正言尹㴠李敬參修撰韓用鐸副修撰朴崙壽尹益烈所懷以爲此賊負先朝止慈之德意爲宗國階禍之巨魁此非但爲殿下之罪人卽先大王之罪人也入此關而逢此日其所腐心痛骨擧欲食肉寢皮十倍平日而不惟王章之不加反有此意外之過擧非所望於大聖人明義守經之道臣等謂卽寢出置罪人鄭致達妻全釋之命批以爾等雖是執法之官此時致煩酬應爾等何可晏然職任遞差
정조 23년 · 강
命南所衛將差下假承旨
정조 23년 · 목
敎曰守閣三司旣遞差閣臣亦皆解其任
정조 23년 · 강
前承旨李書九李勉兢金啓洛鄭尙愚兪漢寧三陳疏請收鄭妻全宥之命命還給
정조 23년 · 목
疏略曰臣等屢煩聯籲未蒙允兪竟速嚴讉繼有南所衛將假承旨差下之命臣等怵畏義分雖不得不蒼黃逆出而俄下傳敎其將從此而頒布矣臣等之沫血飮泣期回天心者又不免爲彌縫規免一循前套而止矣殿下每因此等過擧輒使無知武夫權借承宣之街替行出納之事便成一副究竟之法而國體之虧損事面之苟且殿下未嘗不憂之矣及夫今日又有此事此亦臣等不忠不誠之罪而殿下獨不念倫綱之不可隳義理之不可晦而乃爲此萬萬非常之擧乎三司俱空百僚震蕩此豈聖世之所宜有而不獲請則不敢止者卽亦民彝也臣節也何可以職名之有無或緩於碎首力爭之義乎伏乞亟收成命命還給
정조 23년 · 강
上護軍鄭民始戶曹判書趙鎭寬聯疏乞寢鄭妻全宥之命快允三司之請賜批不許
정조 23년 · 목
疏略曰鄭妻之千罪萬惡至妖至㦫尙今置在地上已是失刑之大者籍屬天潢厚蒙先王之恩慈而符同逆子謀危先王之宗社其爲罪上通於天豈但殿下之罪人卽是先王之罪人也斷以大義亟施常刑所以體先王之志也久貸其生任便偃息已非繼志述事之道則入處京第全宥罪名古今天下寧有如許刑政乎且臣等不忠不誠每値事變不能碎首力爭期回天聽殿下以臣等爲不足數故又有今日處分此誠臣等之罪而果使臣等凡係懲討之擧眞箇眼慣而耳熟一事二事伈泄以過則臣等固不暇言而其於宗社何朝廷何哉臣等受命儐接不敢離次無以進參於大廷齋籲之列憤惋痛迫一倍弸轖玆敢疾聲仰呼伏乞亟收成命快允三司之請批以勿煩
정조 23년 · 강
判義禁趙尙鎭知義禁李家煥李益運聯疏乞寢鄭妻全宥之命賜批不許再疏還給
정조 23년 · 목
疏略曰鄭妻罪惡覆載之所不容神人之所共討自島而陸自陸而闉已是失刑之大者莫非臣等不忠無狀不能碎首沫血期於感回天聽之罪也今又有徒流案入之之命臣等尤不勝警惶失圖之至今若不由有司蕩滌罪名毀劃鐵案便作無故之人則義理益晦彝倫將滅亂賊接跡而無所懲矣臣等雖萬被誅戮決無奉行之理伏願特降反汗之音仍從三司之請批以不允○再疏略曰鄭妻之罪惡何如關係何如而以我殿下至聖至明之德豈不念此事之出於過擧而爲臣子決不敢奉承之事也哉直以一時之私恩欲掩百世之公議嚴命屢下景色憂遑豈意聖明之世有此非常之事也衷情震迫事勢急遽雖不能費辭煩瀆而齗斷血忱雖死靡悔申暴危悃伏乞亟收成命仍擧天討命還給
정조 23년 · 강
京畿監司李在學上疏請鄭妻依前出置快伸王章賜批不許
정조 23년 · 목
疏略曰鄭妻事尙何言哉至今生置尙未施法二十餘年伈伈泄泄天理民彝幾乎滅絕自海島而移畿甸已是失刑之大而出置之罪名猶在該邑之防守自如一叚沫飮之義可謂不絕如線而今日批旨有置之京第業已久矣之敎此何事也臣之冒叨是任兩載于玆而此賊之去來有無恬若不和以至於今者其罪萬戮有餘矣伏乞罪人鄭妻依前出置快伸王章至於臣辜負職責之罪乞被嚴誅以勵臣分批以不允
정조 23년 · 강
司諫柳雲羽上疏乞寢鄭妻全宥之命賜批不許
정조 23년 · 목
疏略曰年前坡州之處分已極匪常移置京第誠爲失刑至今朝廷之無一言爭執寔群不聲討不力之致也臣亦有罪至於全宥二字非所可論噫鄭妻之罪惡貫盈有浮於尙魯文女況有妖子煽動譸張幾危宗祀言念及此心膽猶寒今此過擧雖以以先王之心爲心臣愚死罪竊以爲不然也鄭妻之千妖萬惡至今彰露無餘先王之在天陟降必不子之先王旣不子之殿不當以義滅親夫誰曰不可臣是先朝舊物適當今日感慟深深若是天理人情之內豈敢容喙而傳敎引世龍事又以時措爲敎目今世道寢降人心不淑亂逆接踵種下生種較諸列聖朝之世落下幾層若引故事治亂賊則救沸益薪實非時措之宜也亦非法祖宗之方也今若全宥此賊則諸賊之徒擧皆生心矣世道之憂豈徒流涕痛哭而已伏願亟寢成命特允大臣三司之請焉批以不允
정조 23년 · 강
副應敎金義淳修撰金履載上疏乞寢鄭妻全宥之命賜批
정조 23년 · 목
疏略曰鄭妻之千罪萬惡已盡臚列於三司之啓而尙今假息已是失刑而豈料今者遽有此全釋之命耶卽伏見傳敎下者一則曰明先志也二則曰體先志也恩義竝行辭旨懇到臣等雖甚愚昧亦豈不仰認聖意之攸在而第臣等迷見竊以爲不然也惟彼逆貫盈之罪卽宗社神人之所共憤疾則伏惟我先大王在天之靈亦必齗棄之誅絕之不少寬假則今日殿下所以體先志而明先志者卽惟在於唯義之是視而不以私恩有所低仰於其間也明矣其所以明之者卽所以體之也恐不可以體與明分而二之也伏願亟允群下之請還寢特宥之命千萬幸甚批以不允
정조 23년 · 강
爻周出置罪人鄭妻罪名以宥釋書下
정조 23년 · 목
因禁府定配罪人文書敎曰出置罪人鄭妻罪名爻周以宥釋書下今則傳旨不當捧草記不可爲可謂究竟以此分付
정조 23년 · 강
前大司諫宋銓前應敎洪樂游前掌令鄭澣前持平李東宇南惠寬前校理尹羽烈曹允遂前副校理李貞運南履翼前正言尹㴠李敬參前修撰韓用鐸前副修撰朴崙壽尹益烈上疏乞收鄭妻全宥之命命還給
정조 23년 · 목
疏略曰乙丙之際亂逆何限而根柢窩窟鄭妻也擧國臣民尙戴一天如不欲生者于今卄有四載不意罪名全宥之命忽下至使假承宣頒布傳敎又令該府持入徒流案至有抹下之敎若使此賊丹書已洗則堂明義之編其將置之何處而旣明之民彝亦將復晦而乃已耶伏況我殿下以先大王之心爲心今此先大王之罪人必當斷以大義割袪私恩而竝與罪名而全釋之以殿下大公至正之德明理炳義之衷何爲此萬萬非常之擧乎伏乞亟命收還所下傳敎俾倫綱不至永墜命還給
정조 23년 · 강
時原任閣臣徐鼎修徐龍輔李晚秀南公轍徐榮輔金祖淳沈象奎上疏請收還鄭妻宥釋之命不許
정조 23년 · 목
鼎修等以負罪臣陳疏略曰殿下以爲今日廷臣無一箇不畏罪不惡死之人忍將覆載難容之賊還置城闉至近之內使大小諸臣疑眩莫測欲默則憤惋徒激欲言則臆逆是懼萬口所傳轉輾罔措已不能無憾於大聖人處分之非常而今乃掩覆之不足至於明下絲綸還置之不足至於全加宥釋是殿下遂謂臣等眞箇無人心無臣分也臣等之罪固萬戮猶輕而殿下猶不念四百年培養忠義之敎乎臣嘗伏讀明義錄有敎若曰編成之後君臣上下毋忘在莒大哉王言炳如日星不圖今日忽有此事奉先王之法明先王之志殿下亦不得以私恩時措威制群下也明矣惟有亟命收還卽聖敎中究竟法也批以不允
정조 23년 · 강
左議政李秉模右議政沈煥之率百官庭請乞寢鄭妻宥釋之命不許
정조 23년 · 목
秉模煥之率百官庭請啓言唯彼鄭妻以至妖之性敢負先大王止慈之恩謀危宗社罪犯貫盈不但爲國人之所共討實爲先王之罪人也雖以我聖上親之仁不得不割私恩而斷大義猶不忍致之磬甸薄置近畿俾全其喘息者是誠聖人之大權猶恨失之太寬神人之憤不能少洩禍亂之根尙未永拔歲月浸久憂虞未定豈意今日出置之不足乃使肆然入處入處之不足遽議全釋罪案天下寧有是也自右有國所以維持者倫綱也此而一壞則國不國而人不人以聖上之至明豈不念及於此而乃以寧陵之處龍妻爲可援之例臣等前啓已陳其不襯而終不允可責之以分義諭之以退去臣等欲守閤則分有所不敢欲退處則義有所不可不得已率百僚而庭籲此日此擧豈臣等所得已乎亶以不如是而以承順爲禮則是不惟負殿下負我先大王也在今日於戲不忘之思寧忍爲此哉伏乞聖明亟降收還之命以明大義以靖人心批以不允此時瀆擾是豈此時宥釋之意乎且今齋宵尤何可酬應乎斯速退去○再啓批以深夜庭請獨不念國體國體猶餘事此時何時而使予爲此酬應者卿等都不知臣分不知臣分何以事予乎然而又欲瀆擾乎
정조 23년 · 강
命備局曹司堂上李書九口傳付軍職卿宰侍從堂上堂下一體付軍職使之隨駕於還宮日
정조 23년 · 목
備邊司啓言本司曺司堂上李書九時無職名請令該曹口傳付軍職允之敎以卿宰侍從堂上堂下未付軍職人一體付軍職使之隨駕於還宮日
정조 23년 · 목
自已時至人定測雨器水深一寸
정조 23년 · 강
藥院內閣請承候不許
정조 23년 · 목
政院啓言藥房提調金文淳爲承候來待矣敎以酬應苦矣又啓言諸閣臣爲承候來待矣敎以苦矣又啓言檢校待敎李存秀有稟達事來詣閤外請對敎以減下
정조 23년 · 강
護軍沈基泰勅使問安後復命
정조 23년 · 목
政院啓言行護軍沈基泰馳往館所問安則上副勅以爲連遣宰臣有此俯問不勝感激云矣
정조 23년 · 목
政院啓言副應敎金羲淳修撰金履載有稟達事來詣閤外請對矣敎以此時齋居豈可煩聒乎又啓言羲淳履載伏承請對批旨此時瀆擾極知萬萬惶懍而義重懲討衷情煎迫更此冒萬死求對矣敎以退去
정조 23년 · 강
遞司諫柳雲羽
정조 23년 · 목
政院啓言司諫柳雲羽有稟達事來詣閤外請對矣敎以聞有實病許遞
정조 23년 · 강
迎接都監以勅使回程牌文發送啓
정조 23년 · 목
該都監啓言勅使回程牌文以初六日起行書出先爲發送又啓言差備譯官來言勅使以爲弘濟院旣是過站大臣承旨勿爲出來云矣敎以弘濟院旣是過站則路程記成出可知何至今不爲書入乎又啓言勅使回還路程記書出而今初六日自京離發坡州止宿十五日當到義州云以此分付伴送使及開城留守三道道臣處而路程記書入又啓言差備譯官來言明日勅使離發時騎馬作行云矣又啓言差備譯官來言勅使發行軍令以明日辰時書出云矣
정조 23년 · 강
迎接都監以勅使請留節次不爲擧行啓
정조 23년 · 목
該都監啓言勅使回還路程記書出後例有都監及承旨大臣中使次第請留之擧而今番則館所親臨時奉傳聖敎屢次請留以初六日完定故前例請留節次不爲擧行
정조 23년 · 강
迎接都監以勅使回還時別問安使依例擧行稟啓
정조 23년 · 목
該都監啓言差備譯官來言勅使回還時一路宴享及庭排茶啖軍威軍歌舞童禮樂軍樂遊觀牛駝駱牛一竝除減云以此知委於伴送使及開城留守三道道臣處而在前如此之時有遣中使申謝之例且有開城府平壤義州等三處別問安之事而取考乙卯謄錄則減除宴享蓋因傳訃故依例差送問安使而只行問安更不致謝矣今亦依此爲之事請令政院稟旨擧行允之
정조 23년 · 강
諸閣臣原任直提學徐鼎修直提學徐龍輔李晚秀原任直閣南公轍徐榮輔金祖淳檢校直閣沈象奎檢校待敎李存秀聯疏請收鄭妻宥釋之命賜批不許
정조 23년 · 목
疏略曰昨者臣等目見處分非常大義將墜如水火迫身駭心遁魄草草三籲曾未仰格臣等雖甚無狀所言者是何等大關係而殿下不少留照而回聽乃爾耶惟我殿下二紀光御一念勤勤以樹倫常敦名義爲出治導俗之本蓋嘗若曰廷臣有不讀明義錄者乎諸臣之父詔其子兄勖其弟非是書無以立於橫目之列而是書之開卷第一義卽討鄭妻也前後群凶之蛇結鴟張源本於鄭妻原續二編之日垂星羅權輿於鄭妻蓋已祗告於宗社陟降之靈矣旣又播示於八方民庶之聽矣今於二十四年之後攀弓之諱辰載屆踐位之舊闕重臨回憶當日表裏醞釀之凶肘腋呼吸之變往事如昨餘夢猶噩乃殿下忽以全宥二字施之於此賊而斥逐喉院始杜封繳之路箝制王府至拒執藝之爭三司所以弼違而遞免相續大僚所以優禮而嚴敎荐降一切以千勻之勢震盪而威壓之蓋聖意以爲此輩畏懦令出惟行而豈謂在廷百僚無一箇碎首爭死之士乎試觀今日婦孺輿儓之有耳有目者自聞此事遑遑喁喁如不保朝夕顧其勢不得請則不得退不得退則有死而已殿下欲使臣等爲忘讎忘賊之人則已不然則惟反汗前下之敎少可以鎭得此潮湧鼎沸之衆情也以我殿下屈已從人之德轉環之美豈俟終日況我先大王天地之公日月之明聖斷神武沒世不忘我殿下繼志述事之孝其必在此而不在彼矣伏乞亟降兪音毋使臣等爲明義錄罪人批以不允
정조 23년 · 강
大護軍李致中等副護軍鄭大容李祖承兵曹參判金熙朝聯疏請收鄭妻宥釋之命賜批不許
정조 23년 · 목
疏略曰臣等與鄭妻共戴一天伈伈泄泄以至今日者莫非臣等不忠之罪也誅討之尙稽已極痛惋全宥之曲施此何刑章噫明義錄中諸賊孰非劇逆而若其醞釀排布鄭妻卽其魁也彼妖腰亂領皆服常刑則矧此逆魁豈可議到於疏釋之典乎危逼聖躬沮遏大策卽此賊之凶謀逆節也非但爲殿下之罪人卽先大王之罪人非但爲先大王之罪人卽亦宗社萬世之罪人也今若與世龍妻比例而或加容貸則天下寧有是耶竊恐一部明義將不得爲信史而亂臣賊子無所知懼興言及此寧不凛然而寒心也哉臣等俱以守宮旣不得聯名於閣僚之箚又不得進身於庭籲之班忠憤弸中聯陳短章乞收成命以嚴隄防焉批以不允
정조 23년 · 강
知敦寧金載瓚陳疏請收鄭妻宥釋之命賜批不許
정조 23년 · 목
疏略曰臣病伏昏綴之中忽伏聞鄭致達妻罪名宥釋之命不知聖明之世何爲而乃有此擧也噫嘻此賊之逆節凶圖昭載於一編明義畢陳於三司合辭而尙假性命不施典刑者已是忠臣志士之如不欲共生者而況今幷與其振古所無之罪忽加全釋有若無故則天下寧有是耶嗚呼此闕此日仰體先志之敎臣不勝一讀一涕而竊有所以是而仰復者此賊不特殿下之罪人也實獲罪於先大王久矣特其妖謀潛圖未及敗露於先大王之朝也若使其情節作用早發於先大王臨御之日則赫然天威割愛降誅必不待于今日也今殿下何不念及於是而必欲行行不得之擧耶噫沮戲大策危逼國本幾覆我四百年宗祊是何等窮天極地之罪而宥其罪而滌其罪置之於無罪之科者歷考從古亦或有是否耶乞收成命以安宗國批以不允
정조 23년 · 강
昌城尉黃仁點陳疏請收鄭妻宥釋之命賜批不許
정조 23년 · 목
疏略曰臣於病淹垂死之中伏聞有鄭妻全釋之命噫嘻此何事也乙丙諸賊孰非天地之所不容神人之所必誅而至妖極憯千罪萬惡萃于一身罄甸之律猶不足以洩國人之憤者未有甚於鄭妻者也醞釀於宮禁之內疑亂於傳授之際是誠宗社之罪人而宗社之罪人卽先大王之罪人也王章久屈輿憤益切自島而陸已是失刑況可擬議於全釋耶伏願亟允大臣三司之請以存隄防批以所請不允卿須安心調理仍命遣史官傳諭
정조 23년 · 강
光恩副尉金箕性陳疏請收鄭妻宥釋之命賜批不許
정조 23년 · 목
疏略曰臣伏見有出置罪人鄭妻宥釋之命夫以我聖上問學之高義理之明豈有此萬萬非常之擧哉鄭妻之千罪萬惡非徒爲殿下之罪人乃先王之罪人也宗社之罪人也抑亦爲天下萬世爲人臣子之所共憤所共誅者也於昭在天之靈亦必赫然斯怒思所以快行誅討之典使彼凶賊尙今假息已是失刑之大者況又宥釋其罪名殆若尋常罪過之年久疏放然者豈所以立大倫明大義扶世敎正人心之道乎伏乞亟從群下之請以嚴天討批以所請不允仍命府郞傳諭
정조 23년 · 강
判府事金華鎭等水原留守徐有隣判敦寧洪良浩上護軍鄭民始金持默兵曹判書金文淳知事邊得讓咸鏡監司具㢞吏曹判書李時秀刑曹判書金思穆禮曹判書黃昇源戶曹判書趙鎭寬右參贊徐邁修判尹李鼎運大護軍權欕李秉鼎蔡弘履李敬懋權裕趙心泰金翊休李邦一同知徐有大禮曹參判閔台爀左尹申大顯右尹洪監淵工曹參判李義弼刑曹參判李漢豐護軍宋鍈李書九李勉競李益運兪彥修沈基泰李得濟同知鄭煥䣭同敦寧李顉復吏曹參議李翊模戶曹參議洪樂恒兵曹參議朴奎淳參知李趾永刑曹參議朴基正工曹參議趙觀鎭聯疏請收鄭妻宥釋之命賜批不許再疏上護軍洪檍大護軍洪周萬蔡廷夏訓鍊都正申應周護軍李潤慶鄭東憤尹得逵鄭觀采李章漢睦萬中李枰追入申請又不許
정조 23년 · 목
疏略曰臣等目見非常之擧昨隨大臣之後始也守閤而四啓繼又造庭而再籲不惟不賜開納責敎截嚴有非臣子所敢聞者遂不得不相率逬出徊徨抑塞噫彼鄭妻是何等劇逆而乃殿下前後處分每以恩義公私爲敎噫逆如鄭妻而貰其一命已是恩也私也屈典章而自島而畿亦恩也私也毀防守而任其所之尤是恩也私也至於京第之入處罪名之全宥此誠從古所未有之擧措丙丁以後二紀之間何嘗有公義二字之參互於其間耶又況罪名之直爲爻周事端之謂以究竟尤是非常之過擧嗚呼此又何事也今殿下乃以丙申處分明先志也今日宥釋體先志也爲敎此尤臣等之所未敢曉者噫彼鄭妻厚蒙先大王之恩慈而指授逆子謀危先大王之宗社則此非但殿下之罪人卽先大王之罪人於昭陟降之靈伏想赫然震怒斷棄誅殛而不少假貸從前處分之失之太寬已有違於明先王之志今日過擧之尤爲非常恐非所以體先王之志又況永善之鈴聲思之骨寒賊雲之奧援言之髮竪倘非先大王至仁至明則國家之保有令日有未可知卽此地而憤痛倍切遇此日而闡明尤急大聖人辭令之反有此敎臣等死罪不能無憾於天地之大也至若懲討大義撑宇宙亘古今殄滅他不得則尙何隨時低仰之可論耶世龍妻之引喩不襯昨已屢瀆而臣等之所大懼者有之若此不已則巨魁元惡其將次第覬覦倫綱斁絕亂賊縱橫而後已如是而國何以爲國人何以爲人乎伏願亟收昨日所下傳敎仍從三司之請以嚴王章批以不允再疏略曰臣等冒死聯籲竊庶幾轉環之美不俟終日及奉批旨又靳一兪臣等相顧失圖直欲無訛嗚呼今日何日也達宵齋居聖慕如新於乎不忘群情普切尙可以相率奔走號呼大庭以瀆擾於今日乎誠以先王之罪人百世不可忘之讎也殿下其可以私恩而容庇乎殿下試思之昨日之擧當乎否乎竝遞承宣而使衛將替頒傳敎不由該堂而使院隸搜取獄簿一筆扶下便以究竟爲敎國體之虧損輿情之沸鬱曾不少賜顧念雖殿下認爲究竟而臣等亦具一分秉彝豈忍以此擧爲究竟而坐視君讎國賊之掉脫鐵案晏然偃息於城闉之內乎今日臣等之事惟以不得請則不敢止爲計而已乞命反汗仍令依前出置快允臺請使民彝王章無至墜壞焉批以不允
정조 23년 · 강
副護軍尹行元等鄭尙愚兪漢謨尹長烈尹東晚申大尹李庚運吳泰賢宋銓金啓洛兪漢寧沈鏗尹行頤李秉喆朴長卨崔鎭夏金載翼徐郁修柳▣李義鳳李壽咸許晊任希遠崔獻重韓用和及第崔守魯副司果李魯春韓用鐸李貞運朴吉源洪樂游嚴耆鄭萬始尹序東曹允遂朴崙壽李顯道尹羽烈申絢尹益烈趙德潤安策朴宗京朴鍾淳尹命烈閔命爀柳河源洪樂安李垿韓致應南履翼金晦彬柳雲羽朴道翔鄭觀輝李敬參尹㴠鄭景祚玄重祚崔重圭金孝眞徐有沂鄭弼祚李東萬鄭澣李東宇南惠寬李泰賢鄭最成李敬心洪樂淵兪鉉章趙秀民申史澳尹之鉉李基慶李聖輪司僕正李遇濟奉常判官金熙華軍資正李顯默司成李錫夏直講李羲甲典籍李勉昇宗簿正李得休掌樂正柳頤玄兵曹正郞柳耕申漵鄭繼忠佐郞李東煥金憬左通禮權心彥右通禮李尙友吏曹正郞金光遇佐郞崔禧延注書金啓溫聯疏請收鄭妻宥釋之命賜批不許
정조 23년 · 목
疏略曰昨下傳敎此何事也鄭致達妻之千罪萬惡寧有一分可宥之道而有此擧耶殿下雖以當此日臨此闕以先王之心爲心豈可無此擧爲敎而臣等竊以爲大不然噫罪關宗國義絕屬籍則於昭陟降之靈亦必赫然斷棄亟降罪戾況當是日以先王爲宗社爲聖躬之心尤豈不痛惋而深誅也哉殿下之所述者先王之志也所守者先王之法也而乃反以此日此擧歸之體先志而爲時措之義者豈不誠萬萬失當之甚者乎嗚呼永善鈴聲卽萬世不忘之讎也一部明義卽千古不泯之書也豈忍使臣等忘此讎而廢此書乎乞賜反汗使民彝明而王法伸焉批以不允
정조 23년 · 강
命左議政李秉模右議政沈煥之勿待命閣臣承旨三司遞職傳敎竝勿施
정조 23년 · 목
政院啓言議政府錄事來言左議政李秉模右議政沈煥之以爲庭批之下震懍罔措走伏金吾門外恭竢鈇鉞之誅仍納命召何以爲之乎敎以今日豈酬應之時而卿等亦豈煩聒於此時乎爲先勿待命左相則仕進藥院後省記遣史官傳諭于左右相仍傳命召藥房都提擧外大臣卿宰以下無敢許八闕門事分付兵判而郊幸隔日擧措甚苟且閣臣承旨三司遞職傳敎竝勿施雖於還宮之後勞憊之餘亦何可酬應乎稍待便憩當召見大臣詳爲下敎請對諸臣亦令下敎前無敢許入事分付近來似此之事必以犯分爲能不知其反爲罪惟今下敎正欲觀擧措之如何莫犯先甲之諭事使諸臣聞悉
정조 23년 · 강
左議政李秉模右議政沈煥之聯疏請改鄭妻已爻之配錄仍從三司之元啓賜批不許
정조 23년 · 목
秉模等以負罪臣陳疏略曰是日承候卽年年常禮而秖緣臣等誠薄罪大泥首金吾跡阻前席尙何顏面以人理自處乎臣等雖不忠無狀合被萬戮若其所經官名古稱安危所在也見危而不思一分扶持之義雖於滅死之後何以歸見其先也兹敢竊附於獄中上書故事惟聖明少垂察焉嗚呼大明中天萬怪匿影雖使鄭妻偃息自在似無係於國勢之安危實有關於國勢安危之理易知者勢而難見者理也殿下臨御二紀所以整頓乾坤變化龍蛇者非一部明義之書乎書中諸賊固多源流而表裏醞釀謀危宗國者鄭妻非其魁乎此而可宥則明義之書可廢也此而可廢則廿四年天覆地育霜肅雨潤揮廓恢張之宏綱大綸一朝解紐龍蛇之化爲赤子者亦將復化爲龍蛇而已徒以太阿之柄在手照魔之鏡高揭謂無可虞恃而爲安蒭蕘之賤亦知其無此理以殿下聰明睿智豈不燭其幾之可畏也特以聖慕彌篤孝思無窮當此時御此闕無往非羹墻無境非影響慨念昔年之所愛遽降昨日之傳敎臣等非昧聖意之萬一而丙申處分非殿下之處分卽仰體先大王明竝日月之德而處分之則是亦先大王處分也有何明先志體先志之前後二義也竊恐此擧一遂而不收反豈不仰貽先大王之憂也昨者下敎以瞽者之睡譬以諭之此敎亦似矣而實有大不然者春秋亂賊骨已朽矣聖人以空言而行鈇鉞之法永俾萬世知懼況法有可施之地而堂堂明義之書非譬夫子未得位而施之言者乎殿下籍以爲明義有書何資於該府寂寥之文書此又有大不然者王府關和自夏后而則有雖片言單辭王府爲重雖以君父之尊豈可輕爲之毀蔑乎乞改已爻之配錄夬從三司之元啓以安宗社以光聖德批以卿等之縷縷反覆者委曲精切有足可感而昨日擧措卽非等閑商量而決者所請不允仍命遣史官傳諭
정조 23년 · 강
命明日動駕時先廂兩營馬軍等權屬後廂尾局闕內入直軍兵屬之後廂
정조 23년 · 목
因兵曹入直哨官分所單子敎以新番軍兵勿爲替代直付先後廂舊番軍兵則出宮前請出信箭除營直除出後廂而駕由敦義門先廂兩營馬軍等出宮時權屬後廂尾局過勅行後還屬信地事分付各該營門◯訓鍊都監啓言入直軍兵則今日開門卽時替直解送而所下傳敎今始伏奉成命之下不得擧行臣不勝惶恐待罪敎以意謂未及替番而然然則闕內入直軍兵明日出宮後屬之後廂外營軍直屬而竝除標信擧行卿則有何請罪之端乎
정조 23년 · 강
總戎廳以勅使回還時郊館環衛軍及禁辟軍定送啓
정조 23년 · 목
該廳啓言勅使回還時依上來時例郊館環衛軍一百五十名別定將校十五人領付于禁衛營而自追慕峴越邊至弘濟院禁辟軍一百名亦爲定送各別嚴飭擧行
정조 23년 · 강
承旨鄭尙愚勅使問安後復命
정조 23년 · 목
尙愚啓言臣承命奉御帖馳往館所問安則上副勅以爲上候若何連遣近侍存問至此不勝感謝御帖不敢奉留云故還爲奉來
정조 23년 · 강
咸鏡監司李集斗以會寧府使李仁秀罷黜馳啓
정조 23년 · 목
該監司狀啓以爲初檢官慶源府使成鎭殷牒呈內本府民南喆郁進告內渠之三寸叔李元貿馬次出往會寧市被打於名不知該邑將校處致死云故敺打孝元之將校摘發捉送之意移文于會寧府而定送將差及屍親矣該府回移內今來屍親初不付移文而弊府將校李進國李陽信等直爲捉納問其事實則屍親所告內孝元之臨死遺言以進國陽信果爲指名直到捉納云明是孝元生前之言則當初貴邑進告時名不知云者極涉可疑且聞進國等所告則渠等別無敺打之事云今以屍親一邊之言他邑不干之人遽先捉送事極徑先不爲捉送云其間委折更爲査問于孝元之屍親則所告內出往會寧探問於孝元食主人處詳知其姓名云故李進國李陽信及應間各人等捉送之意指名措辭移文該府者又爲兩次而該府使終不捉送事報來揆以獄體萬萬驚駭該邑座首刑吏移囚穩城府刑推懲勵李進國等星火押送之意別關嚴飭于會寧府矣連接覆檢官穩城府使柳相燁所報則李進國等自會寧終不捉送云會寧府使李仁秀擧措乖常爲先罷黜其罪狀令修司御處
정조 23년 · 강
召見藥院都提調李秉模提調金文淳副提調李書九于轎前
정조 23년 · 강
迎接都監以勅使禮單及別求請物種追給於松都啓
정조 23년 · 목
該都監啓言差備譯官來言上副勅禮單今始許入云矣又啓言勅使元禮單例贈別贈都求請別求請通官元禮單都求請別求請各項物種或以本色持去或折銀持去而折銀之類分付戶曹區別懸註追後別單書入又啓言差備譯官來言上副勅禮單馬折銀持去云矣又啓言勅行所贈元禮單都贈給例贈別贈等物種始自罷漏時入給封裹而點退稱量之際自致遲滯封裹尙未至半勅行發行時萬無同發之望待勅行發後點檢結卜使任譯輩領去追給於松都
정조 23년 · 목
具翼善冠袞龍袍乘輿出廣達門降輿乘轎出興化門由敦義門詣慕華館送勅還宮出幄次乘輿至降輿所降輿乘轎由崇禮門入敦化門至協陽門外降轎乘輿還內
정조 23년 · 목
司僕僉正金履錫等以鄭妻事聯疏敎以猥屑甚矣捧納承旨推考上疏勿爲呼望
정조 23년 · 강
陳慰副使金履翼從縣道陳疏請遞地部佐貳之任批令該曹稟處
정조 23년 · 강
兵曹訓局禁衛營以吹打手等木疋施賞啓
정조 23년 · 목
兵曹啓言依下敎龍虎營吹打手李仁昌等四十七名處各木綿二疋依例施賞◯訓鍊都監啓言依下敎本局吹打手崔宗瑞等四十一名處各木綿一疋依例施賞◯禁衛營啓言依下敎本營吹打手李枝英等四十八名處各木一疋布一疋考例施賞
정조 23년 · 강
召見大臣卿宰三司諸臣于熙政堂仍行次對
정조 23년 · 강
罷右議政沈煥之職
정조 23년 · 목
敎曰右相擧措雖出於迫不得已此非若此之事又旣質言若此則到今國體事面爲重敬禮有不暇顧況聞今日之敎而爲此擧有非所知於此大臣者右議政沈煥之罷職
정조 23년 · 강
罷吏曹判書李時秀職尋命還收
정조 23년 · 강
遞承旨李書九李勉兢金啓洛兪漢寧以尹光顏李翊模朴基正沈象奎代之前望也
정조 23년 · 목
敎曰知其積憊欲於還宮後遞職左承旨右承旨左副承旨同副承旨竝許遞
정조 23년 · 목
敎曰日前請對時做錯有難寬恕則不可强令察任大司諫宋銓許遞
정조 23년 · 목
政院啓言三司諸臣旣伏承退待下敎之命而恭侯閤外日已過午衰情轉益罔措冒萬死更爲求對矣敎以退去
정조 23년 · 강
三司諸臣等四啓請收鄭妻宥釋之命不許應敎洪樂游副應敎金羲淳掌令玄重祚鄭澣持平李東宇南惠寬校理尹羽烈曺允遂副校理南履翼李貞運正言尹㴠李敬參修撰韓用鐸金履載副修撰朴崙壽尹益烈
정조 23년 · 목
啓略曰鄭妻全宥之命今已三經宿矣憂憤抑鬱如不欲生而今日幸承召接之敎竊冀天聽之感回半日前席兪音邈然退俟閤門明命尙靳更陳求對之請只承退去之批相顧憂遑衰情益激噫凶迍如鄭妻而罪案全洗一日二日伈泄以過則倫綱隳矣刑政壞矣伏願爲先亟寢鄭妻全釋之命批以不允○再啓批以所謂罪名全釋云者卽出置罪名之全釋也何關於明義錄乎不允○三啓批以宥釋已久今何如此且今夜深一味守閤可乎○四啓批以不允
정조 23년 · 강
時原任閣臣聯箚包收鄭妻宥還之命仍允臺請賜批不許檢校提學鄭民始直提學徐龍輔原任直提學鄭大容直提學李晚秀原任直閣南公轍金祖淳檢校直閣沈象奎檢校待敎李存秀
정조 23년 · 목
箚略曰今兹聖敎一則曰先志也我先王乎日之志其將在於爲宗社之大義乎在於伸一時之私恩乎二則曰故事也國朝四百年安有似鄭妻地處而身爲迍魁竟蒙宥典者乎夫明先王之志如顧諟天之明命勿亡心勿撓逾久逾嚴然後方可謂明也今若强援不當當援之例輕毀不可毀之法丙丁日星之敎纔過一紀而置之束閣則烏在我殿下視於無形之聖孝乎聖敎又若曰明義錄不泯則丹書固自在也罪名之宥與不宥同丹書則在而罪名則宥安有似此法又安有似此理哉然則驩兜共工亦不用流放之律而幽州崇山只設虞典之虛文耶且況殿下雖以一紙絲綸若可以容貸此滔天之惡而天地鬼神之所必誅其可原之乎八域含生之所共讎其可遏之乎國史書之野史傳之其可禁之乎與其一日二日上下相持天常民彝任他厮壞曷若幡然而改赫然而從使一部如椽之筆垂萬世不沫之鑑乎臣等不得請則雖萬被誅殛有進無退而已乞降兪音仍允臺請使撑天蟠地之義毋至暫晦批以不允
정조 23년 · 강
奉朝賀李命植洪秀輔聯疏請收鄭妻全釋之命以循群情賜批不許
정조 23년 · 목
疏略曰噫嘻以鄭妻貫盈之惡罔赦之罪豈容一日假息於覆載之間而數十年來大小疏啓塡咽公車一部明義煥如日星擧國之所仰望惟在廓揮乾斷以洩輿憤而殿下乃反特屈刑章自島而畿自畿而不知在處其所以容護而庇覆之者固已出常情萬萬矣在群下痛惋欲死之心必欲窮覈而正罪豈或須叟忘也今忽於千萬意慮之外又有此千萬非常之擧至以處京第爲節拍苟使潛處京第外掩一世之耳目已是無前之過擧今以過擧爲節拍而又爲過於此之擧者是豈臣等所望於殿下者哉前此若知其久處京第則孰敢不以死爲期不得請則不止而況今忽施全釋俾同平人隄防盡壞倫綱將墜古今天下寧有是哉殿下之所爲辭者不過此闕此日之故而此則一已之私也大僚三司交口爭執群黎百姓擧切驚惋此則天理之公也以殿下之聖明豈不知公不可以蔽私恩不可以掩義也哉嗚呼虎兕出柙人皆惴恐烈火燎原勢急擈滅有未足以爲喩也臣等雖在屛伏之中憂憤所激衷情如沸相率聯籲乞收成命俯循群情以嚴國法而明大義焉批以不允
정조 23년 · 강
水原留守徐有隣等聯疏請收鄭妻全宥之命夬施典章賜批不許有隣及判敦寧洪良浩兵曹判書金文淳咸鏡監司具㢞大護軍權▣李致中李秉鼎吏曹判書李時秀大護軍趙心泰禮曹判書黃昇源知事蔡弘履戶曹判書趙鎭寬右參贊徐邁修漢城判尹李鼎運大護軍崔東岳同知徐有大漢城右尹申大顯刑曹參判李漢豐禮曹參判閔台爀護軍李祖承漢城右尹洪聖淵工曹參判李義弼前承旨李書九李勉兢同敦寧李鎭復護軍沈基泰兵曹參判金熙朝護軍李得濟李潤慶訓鍊都正申應周護軍鄭觀米李章漢
정조 23년 · 목
疏略曰嗚呼一自庚戌秋以後鄭妻之不在棘籬人孰不知乙卯夏以後鄭妻之潛入城闉亦豈不知而滿庭簪紳裒如充耳者不忠不誠實無逃罪而大義之不絕如綫尙賴丹書鐵案王府則有與明義一部相爲表裏不磨不滅昭垂萬禩故耳今忽一朝宥之殆若尋常負犯之隨時闊狹者然天經壞矣民彝斁矣此何事也前席玉音惻怛懇摯至以先王之鍾愛聖人之同氣爲敎臣等雖愚迷敢不仰認而竊有仰復者以若所被所處作此千罪萬惡根柢乎凶徒奧援於亂逆者尤是覆載之所難容管蔡之誅不施於此賊而將施於何聖諭又以不過是奄奄垂死之一女人爲敎逆者天下之惡也男女生死都無間隔魯經不饒於旣骨漢蓋竟伏於常律況凶逆如此賊而偃便假息乎聖諭又以明義一編丹書自在爲敎而明義之爲明義所以明此賊之罪也此賊罪名忽歸全宥則是書也便屬空言何地可讀耶金可鎖石可泐而此賊之罪名不可刊也冠可毀裳可裂而今日之處分不可承也崩迫涕泣短章聯籲乞還所下傳敎仍命夬施典章以幸宗社以副輿情批以不允
정조 23년 · 강
上護軍尹師國陳疏請收鄭妻全釋之命還發配所賜批不許
정조 23년 · 목
疏略曰鄭妻全釋之命此何擧也臣雖愚迷豈不知聖意之攸在而臣愚死罪竊以爲萬萬不然也鄭妻卽是先大王之罪人也殿下以先大王之心爲心而亟正鄭妻之罪以明先大王之志則豈不有光於聖孝而乃以一時之私恩欲掩萬世之公法至引不當引之例特宥不當宥之罪未知殿下日月之明猶有所遺照而然耶嗚呼一部明義卽我東麟經一有低仰將至於國不國人不人擧入於夷狄禽獸之域矣爲今日臣子者目見義理晦塞倫綱墜地而伈泄度日則其可曰國有人乎願收鄭妻全釋之命還發配所以洩輿情以安宗社批以不允
정조 23년 · 강
吏曹參議李翊模等聯疏乞收鄭妻全釋之命賜批不許翊模及戶曹參議洪樂恒兵曹參議朴奎淳參知李祉永刑曹參議朴基正工曹參議趙觀鎭副護軍尹行元尹東晚兪漢寧尹長烈洪義浩李壽咸朴長卨徐郁修兪漢謨任希遠金載翼李義鳳金啓洛宋銓李庚運尹行頤柳▣尹光顏崔鎭夏沈鏗吳泰賢許晊崔顯重申大尹李秉喆韓光植朴聖集及第李思祚崔守魯副司果李魯春鄭萬始尹序東嚴耆朴吉源申絢韓致應司成李錫夏軍資正李顯默司僕正李遇濟副司果李顯道趙德潤金近淳沈奎魯張至冕柳河源尹命烈安策朴鍾淳閔命爀直講李義甲副司果李垿洪樂安朴宗京奉常判官金熙華典籍李勉昇前司諫柳雲羽副司果鄭觀輝洪樂淵尹在醇金孝眞崔重圭徐有沂鄭景祚兵曹正郞柳耕掌樂正柳頤玄副司果李泰賢朴道朔鄭最成兪鉉章宗簿正李得休左通禮李尙友右通禮權心彥兵曹正郞李東煥申漵鄭繼忠吏曹正郞金光遇佐郞崔禧延副司果吳大坤申史澳鄭弼祚洪秉益金晦彬李敬心尹之鉉李基慶李海淸李東萬尹愭趙秀民李聖輪注書金啓溫